Mandag står syriske Najar Mahmoud Al-Ali til at blive udvist af Danmark og skal dermed forlade sin mand og seks børn. Men det vil FN’s Børnekomité nu sætte en stopper for.

Komitéen vil undersøge, om det strider med FNs børnekonvention at sende den syriske mor til seks ud af Danmark og dermed splitte familien.

I notatet fra FNs Børnekomité står der:

"(...) Staten er også blevet anmodet om at afholde sig fra at udvise ofrenes mor Najar Mahmoud Al-Ali til Grækenland, mens deres sag er under behandling af komiteen."

Læs også : Lovgivning splitter familie: Mor til seks bliver udvist af Danmark

Lektor på Juridisk Institut ved Aalborg Universitet Jesper Lindholm forholder sig ikke til den konkrete sag, men fortæller, at anmodninger fra FN skal følges.

- Det er almindelig praksis og en folkeretlig forpligtelse, at de danske myndigheder følger en sådan anmodning, siger han.

Forventer årelang behandling

Det er Dansk Flygtningehjælp, der på vegne af familien har anmodet FNs Børnekomitè om at gå ind i sagen.

Dansk Flygtningehjælps asylchef Eva Singer er overbevist om, at udsendelsen nu som minimum bliver udsat.

- I første omgang får hun lov til at blive i Danmark, mens sagen bliver behandlet. Desværre kan der gå et par år med behandling i børnekomitéen. Men man kan håbe på, at de danske myndigheder i mellemtiden selv genoptager sagen og måske kommer frem til et andet resultat.

Familien er overlykkelige

Najar Mahmoud Al-Ali bor i Bredebro ved Tønder med sin mand og parrets seks børn i alderen 4 til 16 år, hvor de har boet i tre år. Manden har arbejde, og børnene går i dansk skole. Men i modsætning til resten af familien har Najar Mahmoud Al-Ali ikke fået opholdstilladelse i Danmark.

Da Najar Mahmoud Al-Ali flygtede fra Syrien, gik turen over Grækenland, hvor hun i første omgang fik en midlertidig opholdstilladelse. Derfor kan andre EU-lande som hovedregel sige nej til, at hun får en opholdstilladelse.

Derfor er familien ovenud begejstrede for, at sagen nu bliver taget op i FNs Børnekomité, fortæller Najar Mahmoud Al-Ali`s svigerinde Belinda Elsahli.

- De er så overlykkelige. De har det alle sammen rigtig godt, og alle børnene er glade og jubler. Nu håber vi allesammen, at hun vil få opholdstilladelse i Danmark, siger hun.

Politisk opbakning

Fra Socialistisk Folkepartis side er der også tilfredshed med, at udsendelsen bliver udsat.

Ifølge partiets udlændingeordfører Holger K. Nielsen er det den eneste rigtige løsning:

- Jeg synes, at vi i den danske udlændingepolitik tager alt for lidt hensyn til børnene og i høj grad negligere, at der er en børnekonvention, vi må tage hensyn til. Og det vil vi meget gerne se på, siger han.